[Video] Seldsame supermaan-maansverduisteringFoto: sightedmoon.com Suid-Afrikaners kan hulleself gereed maak vir ŉ seldsame verskynsel: ŉ supermaan-maansverduistering. Suid-Afrika is een van ŉ paar lande wat dié verskynsel op sy beste sal kan sien, maar jy gaan jou wekker moet stel: die maansverduistering sal Maandagoggend (28 September) reeds omstreeks 02:11 begin en behoort tussen 04:14 en 04:47 ŉ totale maansverduistering te wees. Wat die geleentheid so besonders maak, is dat die maan dan op sy naaste aan die aarde sal wees, en ongeveer 5% groter sal vertoon as normaalweg. Omdat dit so naby aan die horison sal wees, sal dit ook weens die optiese illusie groter vertoon. Na verwagting sal die maan tydens die verduistering besonder rooi wees. Die kombinasie van ŉ supermaan en ŉ maansverduistering gebeur nie baie gereeld nie. Sedert 1900 was daar nog net vyf supermaan-maansverduisterings. Die laaste een was in 1982 en as jy Maandagoggend sŉ mis, is jou volgende geleentheid eers weer in 2033. Die maansverduistering sal van die Amerikas, Europa en Afrika te sien wees. Volgens die Noorweegse meteorologiese instituut sal Johannesburg, Durban, die Laeveld en Kaapstad skoon, helder lug hê. Stuur gerus jou foto’s van die sogenaamde “bloedmaan” aan [email protected] Nasa verduidelik hier hoe werk ŉ supermaan-maansverduistering.